ሚኒስትሩ ባለፉት 26 ዓመታት ምርትና ምርታማነት ከአራት ዕጥፍ በላይ ማደጉን አስታወቀ
ባለፉት 26 ዓመታት የተለያዩ ቴክኖሎጂዎችን በመጠቀም ምርትና ምርታማነት ከአራት ዕጥፍ በላይ ማደጉን የእርሻና ተፈጥሮ ሀብት ልማት ሚኒስቴር አስታወቀ፡፡የሚንስቴሩ የሕዝብ ግንኙነት ቢሮ ኃላፊ አቶ አለማየሁ ብርሃኑ ለዋልታ እደገለጹት ከ1983 ዓ.ም ወዲህ ግብርናውን ለማዘመን፣ ምርትና ምርታማነትን ለማሳደግና አርሶ አደሩን ተጠቃሚ ለማረጋገጥ የወጡትን ፖሊሲዎችና ስትራቴጂዎች ተከትሎ በተከናወኑት አበረታች ተግባራት ግብርናው ከፍተኛ እመርታ እያሰየ መጥቷል፡፡በሀገሪቱ በአማካይ በሄክታር ከ23 ሚሊየን ኩንታል በላይ ማምረት እንደተቻለና ምርታማነትን ከ50-60 ኩንታል በላይ ለማምረት ጥረት እየተደረገ መሆኑን ነው የገለጹት፡፡ባለፉት 26 ዓመታት ጠቅላላ ሀገራዊ ሰብል ምርት ከ50 ሚሊየን ወደ 290 ሚሊየን ኩንታል ማደጉንም እንዲሁ ፡፡ከ26 ዓመታት በፊት የነበረውን 50 ሚሊየን ኩንታል ጠቅላላ ሀገራዊ ምርት አሁን ላይ በአንድ የሰብል ዓይነት ምርት ከበቆሎ ብቻ ከ79 ሚሊየን ኩንታል እንዲሁም ከስንዴ 95 ሚሊየን ኩንታል በላይ በማምረት ሰፊ የምርታማነት መሻሻል ማስመዝግብ ተችሏል፡፡የአትክልት፣ ፍራፍሬና ሥራሥር ምርቶችን ሳይጨመር ከዋና ዋና ሰብሎች ብቻ 290 ሚሊየን ኩንታል በዓመት እየተመረተ እንደሆነ አቶ አለማየሁ አክለው ገልጸዋል፡፡በሀገሪቱ ካሉት አርሶ አደሮች 22 በመቶ ያሉ ሞዴል አርሶ አደሮች ሲሆኑ ቀሪዎቹን ወደ ሞዴልና ምርታማ አርሶ አደርነት ደረጃ ለማብቃት እየተሰራ መሆኑን አመልክተዋል ፡፡ይህም አቅም ግንባታ፣ ምርታማ ቴክኖሎጂ፣ እርሻን በማዘመን፣ በንድፈ ሐሳብና የተግባር ስልጠናዎችን ተደራሽ በማድረግና የውሃ አማራጮችን በመጠቀም ለውጤታማነት ትኩረት ተሰጥቶት እየተሰራ መሆኑን አብራርተዋል ፡፡በተያዘው የመኸር ምርት 12 ነጥብ 2 ሚሊየን ሄክታር መሬት በዋና ዋና ሰብሎች ዘር ለመሸፈን ከታቀደው ውስጥ 30 በመቶ ያህሉን ለመፈጸም መቻሉን አቶ ዓለማዮህ አስታውቀዋል ፡፡የአቅም ግንባታ፣ ምርታማ ቴክኖሎጂ በንድፈ ሐሳብና የተግባር ስልጠናዎችን ተደራሽ ማድረግ፣ አሲዳማ አፈርን በኖራ በማከም የዝግጅት ሥራዎች መከናወኑን ጠቁመዋል ፡፡በተጨማሪም ከተለመዱት የዩሪያና ዳፕ ማዳበሪያዎች ሌሎች አራት ዓይነት ማደበሪያዎችን በመጠቀም 9 ሚሊየን ኩንታል ምጥን ማዳበሪያ እንዲሁም 2 ነጥብ 7 ሚሊየን ኩንታል ምርጥ ዘር እየተከፋፈለ መሆኑን ገልጸዋል ፡፡በአየር ሁኔታ መለዋወጥ ምክንያት ኢትዮጵያን እያገጠማት ያለውን ድርቅ መቋቋም እንዲቻል የጎርፍ፣ የመስኖ፣ የከርሰ ምድር፣ የገፀ ምድር፣ የወንዝና ሌሎችንም የሀገሪቱ ያሏትን ሰፊ የውሃ አማራጮች በመጠቀም ላይ መሆናቸውን ጠቁመዋል ፡፡ለዚህም ከዝናብ ውሃ ጥገኝነት ተላቆ ምርትና ምርታማነትን ለማሰደግ እንዲቻል ከብሄራዊ ሜትሮሎጂ ኤጀንሲ ጋር በመተባባር ለአርሶ አደሩ ወቅታዊ መረጃ በማድረስ ቅንጅታዊ ሥራ እየተከናወነ እንደሆነም አመልክተዋል ፡፡በዘንድሮው የመኸር ምርት ሀገሪቱ 345 ሚሊየን ኩንታል ምርት ለመሰብሰብ አቅዳ እየሰራች መሆኑን ዋልታ ሚዲያና ኮሙዩኒኬሽን ኮርፖሬት ዘግቧል፡፡